Lars Barfoed (KF), 2011-04-06:
Tak for en god debat.
Jeg synes, vi er kommet godt omkring mange af de problemstillinger, der gør sig gældende i øjeblikket i forhold til kriminalforsorgen.
Der blev sagt meget, som jeg er enig i – det behøver jeg jo ikke at kommentere nærmere – men jeg vil bare hæfte mig ved et par enkelte ting.
Fru Karen Hækkerup holdt jo en tale, der var fuld af megen brok over tingenes tilstand, og vi kan være enige om, at der er meget, der kan gøres bedre.
Det, der var kendetegnende for fru Karen Hækkerups indlæg, var imidlertid, at det bestod af ren brok, men ingen forslag overhovedet til, hvordan tingene kunne gøres bedre.
Der skete hverken på det ene eller andet område noget, måtte man forstå, men hvad Socialdemokratiet forestillede sig at gøre ved tingene, hørte vi til gengæld ikke meget til i det indlæg.
Fru Karen Hækkerup sagde bl.a., at der var meget lidt handling bag ordene om forebyggelse og resocialisering.
Det forstår jeg jo slet ikke.
Tværtimod har vi jo satset meget på forebyggelse og resocialisering i de senere år, så der er masser af eksempler på, at vi netop gør mere, når det gælder resocialisering, også i forhold til kriminalforsorgen og de indsatte i vores fængsler.
Det er faktisk noget, jeg lægger meget vægt på.
Så sagde fru Karen Hækkerup også, at det undrede, at vi tror, at det hele bare kan leveres inden for den samme ramme.
Næh, det gør vi ikke.
Tværtimod er det jo sådan, at vi sætter en række tiltag i gang nu for at håndtere det pres, der er på kapaciteten.
Der er jo ikke tale om, at vi bare læner os tilbage og konstaterer, at der er et problem.
Tværtimod sætter vi ting og sager i gang.
Det går ikke, vi må se på det i et længere perspektiv.
Det er da fuldstændig rigtigt, men det er jo også det, vi gør.
Vi er i øjeblikket i det sidste år af en flerårsaftale om kriminalforsorgen, og vi har netop i regeringen besluttet at gå i gang med budgetanalyser, der skal bane vej for, at vi til efteråret laver en ny flerårig aftale om kriminalforsorgens økonomi og udvikling.
Hr. Kim Andersen, hr. Tom Behnke og hr. Peter Skaarup holdt jo alle nogle gode og rigtige taler, som ikke giver mig anledning til så mange yderligere bemærkninger.
Jeg hæftede mig ved, at hr. Peter Skaarup sagde, at det er vigtigt, at vi sender flere udlændinge hjem til afsoning i hjemlandet.
Jeg er jo fuldstændig enig i, at det er en vigtig målsætning, at vi gør det.
Jeg har jo inden for de rammer, vi har i øjeblikket, fået sat en række administrative indsatser i gang, for at vi presser så meget som muligt på at få folk hjem til afsoning i deres hjemland.
Vi får bedre muligheder for nu i EU at sende folk hjem, hvis de er EU-borgere, til afsoning i deres eget land.
De regler træder i kraft til december, og så får vi helt anderledes gode muligheder der, og det skal vi selvfølgelig udnytte maksimalt, så det er vi meget enige om.
Så var fru Anne Baastrup inde på hele problemstillingen om kontakt til bandemedlemmer og bandemedlemmers rekruttering af andre indsatte i vores fængsler, og det er naturligvis et problem.
Det er klart, at det med et stigende element af bandemedlemmer i vores fængsler er et stigende problem, at vi skal undgå, at nogle bliver rekrutteret til banderne i vores fængsler.
Fru Anne Baastrup havde også nogle betragtninger om, at regeringen ikke har en fremtid, der ligger ud over 2011.
Se, nu er jeg ikke helt klar over, om der i den forbindelse blev talt om, hvordan vi ser på kriminalforsorgens fremtid, og at vi begrænser os til at planlægge kriminalforsorgen indtil 2011, eller om det var sådan en mere generel politisk bemærkning, der kom ved den lejlighed.
Men jeg kan forsikre fru Anne Baastrup om, at regeringen planlægger ud over 2011, både når det gælder kriminalforsorgen og alle mulige andre politikområder.
Det er jo også derfor som sagt, at vi nu laver en analyse, der kan danne grundlag for en ny flerårsaftale om kriminalforsorgen i efteråret, når vi laver finanslov for 2012.
Med hensyn til tilsigelsesstoppet – det var både fru Karen Hækkerup og fru Anne Baastrup inde på –
vil jeg sige, at det er der jo ikke noget unormalt i.
Det er jo meget normalt, og det har man brugt mange gange før, at man har sådan et tilsigelsesstop i et par måneder, også for at udjævne de udsving, der er i belægget i vores fængsler hen over året.
Det har såmænd også været brugt under socialdemokratiske regeringer, og det er der ikke noget som helst mærkeligt i; det er en helt normal foranstaltning at gøre i en situation som den, vi er i i øjeblikket.
Hr. Manu Sareen gjorde også en del ud af, at det stigende kapacitetspres er en konsekvens af rocker- og bandekriminalitetens stigning.
Det er i høj grad en udfordring.
Vi kan jo ikke, som hr. Kim Andersen også var lidt inde på, tage den konsekvens, at vi ikke vil retsforfølge bande- og rockermedlemmer for deres kriminalitet, og når vi gør det i stigende udstrækning og det er en stigende del af vores kriminalitet, der begås af rocker- og bandemedlemmer, så bliver konsekvensen, at der er flere af dem i vores fængsler, og det skal vi selvfølgelig også tage højde for.
Og der er jeg enig i det, hr. Manu Sareen sagde, med hensyn til, at det giver vanskelige forhold for de ansatte, og derfor må vi også tage højde for det, når det gælder uddannelse af ansatte.
Jeg kan forstå, at hr. Manu Sareen også bidrager på det felt med selv at deltage i uddannelse af ansatte i vores fængsler.
Det synes jeg er glimrende.
Det er så også en bemærkning til fru Line Barfod, som sagde, at det er vigtigt, at vi uddanner de ansatte i at håndtere de problemer, som de støder på.
Det er klart, at når problemernes karakter ændrer sig, så må vi også tilpasse den uddannelse, der er i vores fængsler og arresthuse.
Fru Line Barfod havde flere betragtninger: Det nytter ikke noget, at vi bare hæver belægsprocenten; der skal mere til; vi skal uddanne de ansatte i håndtering af problemerne, som jeg lige kommenterede det; vi skal gøre mere for at uddanne de indsatte; målet må være, at der er færre i vores fængsler, og at vi også overvejer alternativer til fængselsstraf.
Jeg kan sætte flueben ved det hele.
Det er jeg enig i, og det er også regeringens politik, så det er jo dejligt.